L'Hospital Psiquiàtric de Bétera celebra la seua tradicional festa fallera
07 de març de 2019

En la localitat de Bétera ja s'ha cremat el primer monument de les Falles 2018. Este dimecres l'Hospital Psiquiàtric de Bétera ha celebrat la seua tradicional festa fallera en la qual han participat els residents i les seues famílies, els treballadors del centre i les Falleres Majors del municipi, Omayra Calvo i Carla Gelde, acompanyades de les seues corts d'honor.

Un any més la Diputada de Benestar Social, Mercedes Berenguer, i el Tinent d'Alcalde de Bétera, Enric Álvarez, han compartit un divertit matí juntament amb els pacients que han gaudit de la música, la pólvora, els balls i l'esmorzar.

El monument cremat ha sigut dissenyat pels propis interns amb l'ajuda dels seus monitors i no ha estat mancat de bona crítica social.

“És un plaer, una satisfacció i un orgull participar del dia a dia d'este hospital juntament amb els interns i els seus familiars, així com els treballadors del centre. Esperem poder continuar treballant molts anys més perquè el treball dels professionals done els seus fruits”, va explicar la Diputada provincial.

Per la seua part el Tinent d'Alcalde de Bétera, Enric Álvarez, va agrair la invitació i va destacar que l'hospital és una dels símbols de Bétera, “i volem que continue sent-ho, per això teniu tot el suport de l'Ajuntament de Bétera per a continuar creixent i millorant”.

A més de la festa fallera, entre tots els assistents es va plantar un nou arbre del jardí dels sentits que s'està creant en el recinte amb l'ajuda i l'assessorament de l'Escola de Capatassos de Catarroja i l'Obra Social La Caixa.